**ELŐTERJESZTÉS**

**Szombathely Megyei Jogú Város Közgyűlésének 2017. március 27-i rendkívüli ülésére**

**Javaslat a Weöres Sándor Színház Nonprofit Kft. ügyvezetői álláshelyének betöltésével kapcsolatos döntések meghozatalára**

A Tisztelt Közgyűlés 53/2017 (III.2.) Kgy. számú határozata értelmében a Weöres Sándor Színház Nonprofit Kft. ügyvezetői álláshelyére 2017. január 9-én meghirdetett pályázati eljárás eredménytelenül zárult. Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (Emtv.) 39. § (10) bekezdése értelmében legkésőbb az eredménytelenségről szóló döntéstől számított harminc napon belül újra ki kell írni a pályázatot.

Az Emtv. 15. § (3) bekezdése értelmében az előadó-művészeti szervezet központi költségvetési támogatást akkor kaphat, ha az előadó-művészeti szervezetek működésével összefüggő közigazgatási hatósági és szolgáltatási feladatokat ellátó szerv általi nyilvántartásba vétele megtörtént. A nyilvántartásba vétel illetve a törvényben meghatározott kiemelt eladó-művészeti szervezet kategóriába sorolás feltétele többek között az, hogy a munkáltató vezetőjét az adott szervezetre vonatkozóan a törvényben foglalt szabályoknak megfelelően bízzák meg /Emtv. 11. § (3) bekezdés c) pont/. A törvény 11. § (5) bekezdése szerint abban az esetben, ha a jogszabályi feltételek valamelyike (jelen esetben a vezető törvény szerinti megválasztása) egy teljes évadot alapul véve nem áll fenn, úgy az előadó-művészeti szervezet minősítését meg kell szüntetni, ezáltal nem lesz jogosult költségvetési támogatásra. Az Emtv. 44. § 9. pontja értelmében a színházi évad elválik a naptári évtől, augusztus 1-jétől július 31-ig tart.

Fontos körülmény az is, hogy az adott színházi évad előkészítésének munkálatai minden év február hónapban kezdődnek meg. Erre tekintettel rendelkezik akként az Emtv. 41. § (1) bekezdése, miszerint a színházak igazgatóinak, ügyvezetőinek munkaviszonya főszabályként február elsejével kezdődik és január 31. napjával végződik. Igazgató Úrral történt egyeztetés alapján, illetőleg a 2017/2018-as színházi évad szervezésének biztonsága érdekében javasolom a Tisztelt Közgyűlésnek, hogy Jordán Tamás ügyvezetői megbízását hosszabbítsa meg 2018. szeptember 30. napjáig a jelenlegi jogviszonyával megegyező, változatlan feltételekkel.

Az Emtv. fentiekben hivatkozott, 39. § (10) bekezdése alapján a Közgyűlésnek 2017. április 1. napjáig új pályázatot szükséges kiírni az ügyvezetői munkakör betöltésére. Mindezekre tekintettel javaslom, hogy a Tisztelt Közgyűlés az előterjesztéshez mellékelt pályázati felhívást fogadja el. Az előterjesztett pályázati felhívás tervezete a Közgyűlés által 2016. decemberében elfogadott felhíváshoz képest az alábbi változtatásokat tartalmazza:

* a megbízás időtartama: 2018. október 1. - 2021. január 31.
* az elbírálásnál előnyt jelentő feltétel: gazdagsági társaságként működő színházban eltöltött legalább 5 éves vezetői tapasztalat.

A pályázat meghirdetésének napja az Emberi Erőforrások Minisztériuma honlapján történő közzététel napja, a pályázat benyújtásának határideje a közzétételtől számított harminc nap. A benyújtott pályázatokat a benyújtási határidőt követő harminc napon belül kell elbírálni, ezt megelőzően a törvény 39. § (6) bekezdésében meghatározott szakmai bizottságnak is véleményezni kell a pályázatokat. A szakmai bizottság tagjai között van a színházművészeti bizottság négy, a miniszter egy, az előadó-művészeti szervezet közalkalmazotti tanácsának egy, a reprezentatív szakszervezet egy, továbbá a munkáltatói jogkör gyakorlójának két képviselője is.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. március 23.**

 **/: Dr. Puskás Tivadar :/**

**Határozati javaslat**

**…../2017. (III. 27.) Kgy. számú határozat**

1. Szombathely Megyei Jogú Város Közgyűlése a Weöres Sándor Színház Nonprofit Kft. ügyvezetői feladatainak ellátásával 2017. október 1. – 2018. szeptember 30. közötti időtartamra a jelenlegi munkaviszonyával megegyező, változatlan feltételekkel megbízza Jordán Tamást.
2. A Közgyűlés felhatalmazza a polgármestert a munkaszerződés aláírására.
3. A Közgyűlés a Weöres Sándor Színház Nonprofit Kft. ügyvezetői munkakörének betöltésére irányuló mellékelt pályázati felhívás szövegét jóváhagyja, és felkéri a polgármestert, hogy intézkedjen annak közzétételéről.
4. A Közgyűlés felhatalmazza a polgármestert, hogy a 2008. évi XCIX. törvény 39. § (6) bekezdése szerinti, a pályázatok véleményezését ellátó szakmai bizottság felkéréséről gondoskodjon. A Közgyűlés a szakmai bizottságba az alábbi két személyt jelöli:

1. A Közgyűlés felkéri a polgármestert, hogy a pályázatok véleményezését ellátó szakmai bizottság véleményének beszerzése, a pályázatoknak és a fenti véleménynek az önkormányzat bizottságai és a Közgyűlés elé történő terjesztése érdekében tegye meg a szükséges intézkedéseket.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

(A végrehajtásért:

Lakézi Gábor, a Városüzemeltetési Osztály vezetője)

**Határidő**: 1-2. pont vonatkozásában: 2017. szeptember 30.

 3– 4. pont vonatkozásában: azonnal

 5. pont vonatkozásában: a pályázati felhívás közzétételét követő 60 nap